Papersnake/gushiwen huggingface dataset:
登真武山览胜二首 其一
金科豫（清代）

参差楼阁倚层云，取次登临谢俗纷。古刹人来僧未返，上方钟动日将曛。

巴渝水认双流合，黔楚山看万壑分。八扇平开舒望眼，昙花香里净尘氛。
南坡口号十八首
郑清之（宋代）

欲识鱼梁试作看，轻抛野渌罩清寒。
几回漉起空无物，输杀群儿下钓竿。
送子遹至梅市而归
陆游（宋代）

梅市长堤怆别情，鲁垆归路当闲行。
日沉菱浦看鱼跃，烟合菰丛闻獭鸣。
蘸水门扉初半掩，拥桥炬火已先迎。
停桡不奈清愁得，独倚阑干待月明。
庭槐
白居易（唐代）

南方饶竹树，唯有青槐稀。十种七八死，纵活亦支离。

何此郡庭下，一株独华滋。蒙蒙碧烟叶，袅袅黄花枝。

我家渭水上，此树荫前墀。忽向天涯见，忆在故园时。

人生有情感，遇物牵所思。树木犹复尔，况见旧亲知。
乾斋再赋白楼花重和
王丹林（清代）

亚水仍宜晓涨时，似无姿处最多姿。融融和露逢三月，皎皎临多见一枝。

缟袖未依秦隐士，蕊宫休遇汉偷儿。红尘拂面何曾染，枉赋刘郎紫陌诗。
为秋官林廷珍先生题太平清览图
陈烓（明代）

旭日平堤雪半消，满前光景入诗瓢。青松白塔前朝寺，绿柳红诗近郭桥。

玄武湖边寻伴侣，太平门外问渔樵。公庭吏散閒披玩，不用登临兴已饶。
和杨仲禹送史子修□特奏赴吏部注阙
魏了翁（宋代）

科名宁较后先题，叹老嗟卑世所迷。
须识是閒天地似，要知立所圣贤齐。
人情一理涂涂附，古道千年印印泥。
属子随时崇令德，窗前红日未全西。
寒食背郭园宴集同孔丈兰
谢榛（明代）

招携多胜事，幽僻断嚣尘。水学兰亭转，园开金谷新。

山川昭代兰，令节异乡人。倾盖相知定，当杯各见真。

鸦啼楼角暝，花隐洞庭春。正欲标奇绝，从教客过频。
闻卖花声
秦瀛（清代）

一架荼蘼映画屏，卖花声里梦初醒。浑忘八十年光近，还似儿童枕上听。
元长谒仲长彦文赠以樽酒
赵鼎（宋代）

杖头挑取一壶春，要使朱颜日日新。何必稽山寻贺老，风流俱是谪仙人。
约友香塘看梅
张琳（唐代）

近说香塘路，丛梅照眼新。我思携酒伴，去觅咏花人。

冷淡全胜雪，孤高不受尘。悬知今夕梦，不到故山春。
题招提院静照堂
李常（宋代）

藻户面通漕，飞甍出重城。堂成未遑息，复作千里行。

尘埃袖短褐，蒙暑踏寒冰。其求异求食，志欲诗编盈。

宁辞阍吏慢，聊为一堂荣。都城竞名利，日出车马声。

谁云方外士，奔走亦有营。惟静制众动，自照中乃明。

胡为挠山水，风急帆更轻。岁阑去勿缓，恐负新堂名。
癸未御前帖子三首
曹勋（宋代）

圣君英略凛横秋，十万偏师奉睿谋。
一日已闻三奏捷，版图行见复神州。
马上口占
赵汝燧（宋代）

平林涂烟山擎日，晚征漠漠客愁集。浮生隙驹忙里过，虚名塞马眼前失。

古来战场莫回首，一成一败骨俱朽。柳岸人家摇酒帘，不妨小停春风鞭。
天平山谒范文正祠登白云亭
叶茵（宋代）

为谒先儒马鬣茔，倚藤得得上天平。
直疑寺外崚嶒石，犹是胸中数万兵。
松障四开心目快，山泉一歃骨毛清。
坐间恰动思亲念，隐隐白云何处生。
挽前眉州君廖子长二首
程公许（宋代）

卧罴花石戍，梦蝶古渝津。
秀子嗣荣禄，诸郎皆聘珍。
笄珈陪墓窆，雾雨暗车尘。
今代谁班范，牵连汉传循。
题崇因院清轩
王之道（宋代）

肥松瘦竹古招提，轩槛重游识旧题。
清意不曾吟得尽，夜来明月浸寒溪。
秋窗遣兴 其六
吕本中（宋代）

日奭久不作，依然三代民。一善孚万端，不难风俗淳。

上士贵抱负，修己在立身。进退各有据，宇宙任屈伸。

愿言励厥修，学以答君亲。
五更
仇远（元代）

宰相当此时，已入待漏院。
我辈独何人，拥被犹困倦。
题玉泉院
韩琦（宋代）

两行修柏夹云根，引入莲峰直下村。病骨醒魂安气母，幽亭收景厌山孙。

金堆望远千滩出，玉溜声喧万马奔。坐叹尘劳无计住，却寻归路日黄昏。
顾徵君家园诗八首 其四 其四活水池
林大春（明代）

活水开明镜，寻源坐碧澜。幽深接江汉，清浅入峰峦。

王母筵方启，山公兴未阑。临书时尽黑，独抱夜珠看。
赠野童
韦庄（唐代）

羡尔无知野性真，乱搔蓬发笑看人。

闲冲暮雨骑牛去，肯问中兴社稷臣。
忠州木莲花二绝 其一
韦骧（宋代）

乔木开花似水莲，画图远自昔人传。化工既许殊凡品，落在遐方亦可怜。
遣兴 其五
李流谦（宋代）

疏疏帘色映苍苔，屋角诸峰晓翠开。蝶护残花痴不去，鸟争馀食惯仍来。

向来栖遁初无意，从古经纶别有才。抱杖风前一长啸，破愁安得即时杯。
临江仙（景修席上再赋）
李之仪（宋代）

难得今朝风日好，春光佳思平分。虽然公子暗招魂。其如抬眼看，都是旧时痕。

酒到强寻欢日路，坐来谁为温存。落花流水不堪论。何时弦上意，重为拂桐孙。
宫词 其八十
花蕊夫人徐氏（唐代）

锦城上起凝烟阁，拥殿遮楼一向高。认得圣颜遥望见，碧阑干映赭黄袍。
句
韩忠彦（宋代）

风前笑颊轻桃艳，雨带啼痕白玉容。
蝶舞只疑残雪压，月明惟觉异香浓。
赠浮光王教授
李弥逊（宋代）

剥啄谁氏子，清晨过寒院。
瞭然双瞳光，偶坐肆雄辨。
自言同川裔，世列金闺彦。
声名重青钱，文字妙黄绢。
插架三万轴，撑肠一千卷。
八十照明光，好语动天眷。
遗芳落诸孙，往往嗜经传。
我独基悲辛，敢负籯金彦。
藏刀十九年，收霸在一战。
犹纡从事衫，局促类秋燕。
翻思访梅福，不待买阳羡。
铿锵七言赠，字字经锻炼。
爱这忍去手，喁噞日千转。
黄钟未雷鸣，羞比斧与甗。
璠玙入磨琢，会作清庙献。
待价古或然，毁椟圣所唁。
明良罗隽英，不命速邦传。
胡为有遐心，胜起林壑恋。
青冥阊阖开，駃足谢毁援。
愿持北阙书，自效唐衢荐。
乐府杂曲 鼓吹曲辞 上之回
胡缵宗（明代）

上之回，自回中。陇山晴，秋云空。上之回，自终南。罢期门，调云骖。

上之回，自岱宫。带三观，盘六龙。上之回，自汾河。泛楼船，横棹歌。

上之回，自灊岳。射赤蛟，导神雀。上之回，自大宛。驾龙驹，飞凤幰。

居九重，垂衣裳。一人端拱，千祀无疆。
次韵黄长孺
陈著（宋代）

人情相得古来难，肯溯溪山伴退閒。
潇洒风流屏褥外，和平气退瑟琴閒。
鹊巢自爱居南国，鹤帐从教怨北山。
只恐杜鹃声梦里，与君飞去又飞还。
藤花
董嗣杲（宋代）

蒙茸紫结秀蕤明，远讶霞铺彩凤轻。碎影照溪羞晚悴，烂香蔓壑藉春荣。

蔓如谀佞依权势，色比空华易死生。花落水流儴沈约，至今故宅号馀英。
初春游李太尉宅东池
张方平（宋代）

蓬岛灵仙宅，星河帝女居。
波光泛金翠，楼影动云霞。
清浅游鱼过，参差垂柳斜。
移舟更寻胜，远见小桃花。
大石山房
孙七政（明代）

结客中林伴，寻芳曲水濆。众山留暮雨，孤壁断春云。

藉草飞英遍，探泉小洞分。不堪王逸少，今日惜离群。
王羲之兰亭图
郑思肖（宋代）

犹记兰亭三月三，流觞曲水畅清酣。分明一段永和意，好向羲之笔外参。
颂古五十七首
释道昌（宋代）

水乳不分，菽科难辨。
担带病深，改移功浅。
十二时中不依倚，明见佛性有此理，
浆水钱在草鞋里。
采桑子 吴门遇徐松之问我新词赋此以答
陈维崧（清代）

当时惯做销魂曲，南院花卿。北里杨琼，争谱香词上玉笙。

如今纵有疏狂兴，花月前生。诗酒浮名，丈八琵琶拨不成。
湘东宴曲
温庭筠（唐代）

湘东夜宴金貂人，楚女含情娇翠嚬。玉管将吹插钿带，

锦囊斜翠双麒麟。重城漏断孤帆去，唯恐琼签报天曙。

万户沈沈碧树圆，云飞雨散知何处。欲上香车俱脉脉，

清歌响断银屏隔。堤外红尘蜡炬归，楼前澹月连江白。
花气
秋曰觐（清代）

又惹探花仔细评，别于香外送将迎。春风拂拭人如醉，芳味氤氲蝶有情。

袭我不禁行得得，投怀只合唤卿卿。使君意气原非俗，仙吏仙葩一样清。
送毕侍御谪居
钱起（唐代）

崇兰香死玉簪折，志士吞声甘徇节。忠荩不为明主知，

悲来莫向时人说，沧浪之水见心清，楚客辞天泪满缨。

百鸟喧喧噪一鹗，上林高枝亦难托。宁嗟人世弃虞翻，

且喜江山得康乐。自怜黄绶老婴身，妻子朝来劝隐沦。

桃花洞里举家去，此别相思复几春。
破山游兴福寺
赵怀玉（清代）

破山末破碎，雨过色逾显。奔泉赴高下，霜树杂深浅。

肩舆过精蓝，蹑屐陟径岘。宅因郴州舍，教溯萧氏阐。

雷篆失谢仙，幢书剥陆展。四僧荒草埋，双塔浮云卷。

救虎事已遥，斗龙迹犹辨。传闻明中叶，倭警废兵燹。

岂知历劫后，不碍诸佛选。潭影与岚光，长随法轮转。
代儿童作立春贴门诗三首
范成大（宋代）

绿野添花迳，青春引杖藜。
家人行乐处，双劝玉东西。
余有鉴其制如书册戏号勋业簿取子美诗所谓勋业频看鉴者马子约题诗其上云勋业簿中频点捡只添白发与苍颜和之
赵鼎臣（宋代）

人心各自如其面，白首论交尚不情。惟有个中真莫逆，时时相对说平生。
读云川阁集怀半楼夫子
秦莘田（清代）

词坛老伯浣花仙，来往城南续旧缘。负笈十年从组训，瓣香一线得师传。

溯洄秋水齐前哲，嘘拂春风引后贤。顾五村居刘二病，陆游相对念菰川。
雪
弘历（清代）

腊雪虽逢望渥沾，发春天泽喜均覃。祥花瑞叶元正二，客岁今年积素三。

生意寒梅珠半绽，画情温树玉全含。同云远布怀九宇，伫待佳音达奏函。
三界
苏泂（宋代）

风日催曛暮，江溪半浊清。
春寒归雁急，沙远落鸥惊。
有志诗书误，无家去就轻。
短篷扃不寐，高枕念平生。
又答景扬
洪咨夔（宋代）

朝家久设礼为罗，小寄禅窗共讲磨。
红锦障泥飞騕褭，黄金宝校琢盘陀。
冰虀荐饭乡风古，雪汗烹茶雅道多。
领取单传心法去，会将佛祖一时呵。
秋怀十首
张耒（宋代）

夜静四听绝，蟠蟀鸣我堂。
知时尔虽早，啧啧竟何伤。
西风肃万木，百物皆摧藏。
尔岂不自得，悲鸣诉中肠。
寒衣已在椸，纨扇委空床。
豳诗嗟妇子，入处谨风霜。
而我独何成，远游悲异乡。
出处两无策，感时空慨慷。
昼寝梦小儿鸣琴
吴与弼（明代）

胜游欲罢动归心，昼梦时听骥子琴。日用只知为善恶，平生不识满籯金。
中秋无月肯堂邀小酌赋三五七言
邓深（宋代）

雨飘零，风凄清。
坐念今夕月，知从何处明。
未须无月更作恶，但愿有酒常同倾。
官舍迎内子有庭花开
卢储（唐代）

芍药斩新栽，当庭数朵开。东风与拘束，留待细君来。
佛手柑
张道源（清代）

金色曾传授记年，好从清苦味真诠。如何有手多相似，不及天龙一指禅。
西园晚春
释元肇（宋代）

水影烟光上客衣，楼前燕子自由飞。鞦韆春去无人管，相伴垂杨舞落晖。
塞下曲
田锡（宋代）

黄河泻白浪，到海一万里。
榆关风土恶，夜来霜入水。
河源冻彻底，冰面平如砥。
边将好邀功，夜率鏖兵起。
马度疾於风，车驰不濡轨。
尽破匈奴营，别筑汉家垒。
扩土过阴山，穷荒为北鄙。
天威震逆漠，戎心畏廉李。
所以龙马驹，长贡明天子。
边夫苟非才，怨亦从兹始。
津亭有怀
耿湋（唐代）

津亭一望乡，淮海晚茫茫。草没栖洲鹭，天连映浦樯。

往来通楚越，旦暮易渔商。惆怅缄书毕，何人向洛阳。
邻僧晚磬
韩淲（宋代）

回风薄栖鸦，寒色倏已暝。禾收正行田，木落应掩径。

市声频年稀，人迹中夜定。心懒邻更闲，僧窗有幽磬。
山中早秋
释古卷（明代）

山中暑初退，一雨便成秋。峰影当窗落，泉声绕榻流。

吟兴为菊早，病起送人游。万籁此时动，予将何所求。
观书有感
胡宏（宋代）

一点银蟾在碧空，千载堞廓夜玲珑。
回首昔日遨游处，觉得分明是管中。
自然亭
张徵（宋代）

久雨妨渔复滞樵，自然亭上一逍遥。万缘不自闲中起，百事唯于睡里消。

老去自知如蠛蠓，病来谁悟似芭蕉。爱名之世忘名客，幸有山林旧市朝。
酬君山远上人送别
陶梦桂（宋代）

恋恋君山未解维，高僧来送赠行诗。
谁知归去陶元亮，又遇当年远法师。
莲社欲留听说法，菊篱那忍负归期。
临岐重约头陀会，记得江干话别时。
酬和知府李殿院见访之什往来不休因成四首
魏野（宋代）

玉韵重听倍爽神，银钩忽睹更躬亲。
郡侯喜是风骚主，野客惭为唱和人。
积雾曾侵红绣旆，异香犹惹白纶巾。
两篇箧里贞珉上，频拂看宁有蠹尘。
夜饮二绝
陈东（宋代）

笋芽鹅炙殊可口，明月清风不着钱。
坐对青州一从事，共君今夜不须眠。
瑞鹧鸪 工部七月一日生辰
葛胜仲（宋代）

火云欲避金风至。秀气充闾初降瑞。去家丁令却归来，还燕悬弧当日地。

金章紫绶身荣贵。寿福天储昌又炽。怪来一岁四迁官，还过当生元太岁。
乌祈酒二首
杨万里（宋代）

入到严州不识田，一江两岸万青山。
乌祈酒味君休问，费尽江波卖尽钱。
奉和九日幸临渭亭登高应制得直字
李咸（唐代）

重阳乘令序，四野开晴色。日月数初并，乾坤圣登极。

菊黄迎酒泛，松翠凌霜直。游海难为深，负山徒倦力。
偈一百二十首 其四十七
释怀深（宋代）

扁舟何事渡江来，林底相逢笑脸开。盐米不须重话会，要须舌上起风雷。
吟诗
姜特立（宋代）

四始诗之至，源充治世音。
后来无郑卫，蛙蚓谩呻吟。
望郡城酬舟中诸丈
陶梦桂（宋代）

归路宁迂三两程，落霞孤鹜近乡城。
水连南浦天然碧。秋入西山雨后清。
鹿梦已醒谙世事，鸥盟独在见交情。
近来一事君知否，耳畔全无鼙鼓声。
临江仙 秋初即事
程浣青（清代）

待扫蘼芜开菊径，雨馀天气愔愔。花窗小立自沉吟。

隔栏拈倦蝶，轻粉浣兰襟。

扣砌芳魂娇妒梦，十分寒透春心。西风无力上花簪。

飘飖惊坠叶，秋思渺难寻。
摸鱼儿
刘辰翁（宋代）

三百年、人间天上，遽如许、遽如许。落花寒食东风雨，漠漠长陵许土。魂归否。怕些不分明，又堕人笺疏。且无相负。记昔与诸贤，共谈洛下，曾识老人父。

牛衣泪，冷落闻鸡东府。风尘曾独深虑。子规声断长门晓，春梦不堪重做。千万古。但目极心伤，宛转虞兮楚。江东日暮。想野草荒田，而今何处，不待雍门鼓。
偈一百二十首 其六十五
释怀深（宋代）

一居丈室，家风壁立。把断重关，有谁敢入。直饶铁眼铜睛汉，也是门头户底人。
烛影摇红·赋德清县圃古红梅
吴文英（宋代）

莓锁虹梁，稽山祠下当时见。横斜无分照溪光，珠网空凝遍。姑射青春对面。驾飞虬、罗浮路远。千年春在，新月苔池，黄昏山馆。
花满河阳，为君羞褪晨妆茜。云根直下是银河，客老秋槎变。雨外红铅洗断。又晴霞、惊飞暮管。倚阑祗怕，弄水鳞生，乘东风便。
再赋惜别呈李实夫运使
戴复古（宋代）

一生飘泊老江湖，今日别公归故庐。
此去怕无相见日，因风或有寄来书。
云烟过眼时时变，草树惊秋夜夜疏。
人物似公能几辈，不知天下竟何如。
春日田园杂兴
杨本然（宋代）

春风建业马如飞，谁肯田园拂袖归。
栗里久我彭泽赋，松江借袖石湖诗。
踏歌槌鼓麦秧绿，沽酒裹盐松芥肥。
吴下风流今莫续，杜鹃啼处草离离。
谒志公塔作二首
李维桢（明代）

野草生烟日暮时，六朝陵墓转凄其。
家缘解道鸠偏巧，但取枯柴一两枝。
冬暖
华岳（宋代）

冻雪寒云作冷冬，群花百卉尽羞红。
谁将暖律吹寒谷，一夕春回几信风。
大风过彭浪矶
晁补之（宋代）

山束江穷方崒起，江盘山过却重回。
无风此水常呼汹，正用风狂水斗来。
阳台路（林钟商）
柳永（宋代）

楚天晚，坠冷枫败叶，疏红零乱。冒征尘、匹马驱驱，愁见水遥山冒。追念少年时，正恁凤帏，倚香偎暖。嬉游惯。又岂知、前欢云雨分散。

此际空劳回首，望帝里、难收泪眼。暮烟衰草，算暗锁、路歧无限。今宵又、依前寄宿，甚处苇村山馆。寒灯畔。夜厌厌、凭何消遣。
偶成戏朱元礼
周孚（宋代）

姚魏匆匆已过时，山丹萱草不禁诗。回头笑问朱都史，玉叶霜花恨较迟。
奉题付珠二首 其二
刘克庄（宋代）

初祖西来但指心，大光明藏在胸襟。世间盲汉浑忘却，误向骊龙颔下寻。
镜斋相士求诗二首
姚勉（宋代）

人间镜是无心物，物到皆知丑与妍。
欲得一双如镜眼，中书堂里坐搜贤。
九月三十日登城门东望凄然有感
陆游（宋代）

减尽腰围白尽头，经年作客向夔州。
流离去国归无日，瘴疠侵人病过秋。
菊蕊残时初把酒，雁行横处更登楼。
蜀江朝暮东南注，我独胡为淹此留？
谨和老人初冬寓笔十绝 其九
洪咨夔（宋代）

方穷蔡泽问唐举，未遇邺侯逢懒残。触石起云能沛雨，不应长作旱雷看。
迁居得甘井诗
家铉翁（宋代）

海咸河淡都尝遍，荼苦荠甘我自知。
世味曾教千百变，先生舌本只如饴。
无著复欲去再作此留之
吴则礼（宋代）

都梁日日招吾人，梅花已复矜小春。
胡为要随白雁去，莫起此念僧伽嗔。
弹琴几时鬓毛脱，端是天教个中活。
僧伽初不负先生，久办淮山作衣钵。
戴嵩斗牛图
弘历（清代）

角尖项强力相持，蹴踏腾轰各出奇。想是牧童指点后，股间微露尾垂垂。
游天意寺
苏泂（宋代）

午后钟鸣鹳鹤飞，日高岚气湿人衣。
回头但见青松树，不信城中有是非。
天宁洲逢老僧一百一岁 其三
袁宏道（明代）

问年知得是辰生，甲子校君少一更。过去一般无影迹，何妨呼我作同庚。
桂林送人之琼州招捕海寇
乐雷发（宋代）

訾家洲畔路，别尔苦匆匆。
说剑令人喜，耽吟与我同。
旌旗枫鬼雨，舟楫鲎簰风。
想到琼峰顶，题诗更纪功。
偈颂一百六十首
释宗杲（宋代）

观音妙智力，能救世间苦。
百华开烂漫，觑见没可睹。
次韵送夏宝成 其二
卫克堉（清代）

相形遂尔判媸妍，共绾铜符海外天。赤嵌山南看豹变，武峦城北望蝉联。

登龙谬许称同谱，附骥还思策短鞭。漫诵西湖留别句，岩疆未易驻三年。
江亭与程瞿二君邂逅小饮太守送酒因成
郑侠（宋代）

苍翠擎天江上山，淙琤泻玉亭前水。
邂逅相逢坐上人，倾盖论心何俊伟。
凉风飒飒来几筵，似与清谈相表裹。
程瞿轩轩古遗义，悯我羁穷见辞气。
以为此时无一杯，直恐江山解相鄙。
旋呼奴僮涤铛勺，豆肉盘蔬随所峙。
三杯五杯复七杯，清兴悠悠殊未已。
复向行舟寻果饵，鲜薨拟欲求诸市。
丰肴佳馔来使庖，臣□长鱐间珍脆弱。
逡巡长呵下云际，传以报谒迂千骑。
薄闻江浒清饮欢，归去琼浆遽来赐。
大哉何公古循吏，易俗移风有深致。
人之所背公所趋，正以敦薄醇醨为已事。
连英二城接疆理，旧续新庸满人耳。
道涂赓载尽欢谣，冠佩清言有余美。
走笔赠燕孟
萨都剌（元代）

别君金陵城，遇君钱塘驿。落魄江湖懒折腰，笑傲公侯但长揖。

柳花吹香扑酒缸，酒波滟滟如春江。西湖天镜碧堕地，吴山蛾眉春入窗。

平生豪气如虹吐，馀子纷纷何足数。驿亭把酒歌别离，醉听江潮鸣万鼓。
抱旗山
方信孺（宋代）

面势翩翩天外山，彩旗常在翠云间。
太平官府无公事，尽好高牙相对閒。
绍兴祀高禖十首 其四 降神用《高安》。
郊庙朝会歌辞（宋代）

春气肇分，万类滋荣。惟此祀事，皆象发生。求神以类，式昭至诚。

庶几来格，子孙绳绳。
再用喜雪韵
陈傅良（宋代）

瘴雨蛮烟此后稀，山童亦与借余辉。
争看狂穉相呼唤，下吸饥鸟自匹妃。
苦乏貂裘堪夜永，喜无蝝子着冬饥。
兴来那况山阴客，为我扁舟倚石矶。
鸷禽行
沈周（明代）

东海鸷禽身干小，毛紧骨耸睛皎皎。就赪饱饲十年肉，要与郅都同一考。

掌中久矣无鴐鹅，报主但未呈枭剽。壤间鸱鼠坐龌龊，何足当拳乃轻挢。

拙鸱以逸待尔劳，竭力睢盱仰张爪。捽头陷目出不备，两点华星光莫晓。

呜呼！勇不可恃，志不可盈。拙鸱瞠目笑尔盲，尔鸷不复言功名。
雪堂仍旧老师和予送可师新字韵见招复作五首
释慧空（宋代）

梦历百城路，笑翻床上身。
惟应个些子，所以见吾人。
玉蕴西山重，花开南浦春。
异时冰雪里，仍旧一枝新。
千秋岁（贯方七月五日生日为寿）
朱敦儒（宋代）

占秋呈瑞。四海杨公子。蹋拖尚带蓬壶体。清新春草句，潇洒兰带字。宦情少，眠云弄月知心事。

此去应无滞。稳步烟霄地。鹏万里，鹤千岁。他年黄阁老，访我清溪醉。青凤舞，贻君万斛瑶花蕊。
金错刀二首 其一
奕绘（清代）

白团扇，画里诗。写将春色入花枝。碧跗浅浅初开候，红萼酣酣欲褪时。

真面目，好丰姿。胜他铁梗与金丝。一双翠鸟花间宿，同类相亲本不奇。
大观三年释奠六首
佚名（隋代）

生民以来，道莫兴京。
温良恭敛，惟神惟明。
我洁尊疊，陈兹芹藻。
言升言旋，式崇斯教。
近承南康朝请使君宠访林圃小酌至夜公权特惠篇什谨次韵
朱长文（宋代）

栝柏森森覆小台，凌风采菊共衔杯。东篱寂寞陶翁醉，连骑缤纷卫相来。

放浪五湖惭钓客，均调玉烛仰璇魁。秋河半夜檐前转，谁泛仙槎去却回。
七星岩
孔延之（宋代）

称安楼阁贯空嵌，绝顶磨霄凝翠岚。
若到白云犹未半，凭君更上七星岩。
春游
冯山（宋代）

邀约东风共出城，云容羞日弄阴晴。看人墙外冲花气，下马石间闻水声。

林蘖半从樵刃起，草牙还傍烧痕生。趁时桃李参差发，得意禽虫各自鸣。

开谢眼前穷物态，丰登时下见民情。悔将诗笔随春酒，万景投怀醉不成。
城
李峤（唐代）

四塞称天府，三河建洛都。飞云霭层阙，白日丽南隅。

独下仙人凤，群惊御史乌。何辞一万里，边徼捍匈奴。
柳宗元
徐钧（宋代）

自负奇才却附人，伾文一跌误终身。
聪明未易消磨尽，犹作罗池庙里神。
人日和同院 其三
李正民（宋代）

玉烛初更品物新，又观剪綵镂金人。休嗟岁岁年年貌，且送奇奇怪怪神。

酒有十千元自富，食兼三九未全贫。王孙诗笔能鏖战，夜遣偏师敌富春。
墨梅
释宝昙（宋代）

此花黑瘦固应尔，用尽陇月溪云心。
邻家羌笛莫生事，春在洞房深更深。
姹莺娇 赠油面王广道
王丹桂（金朝）

广道王三，天赋精诚艺。将油面、和调运制。应物番番，但做造由心意。依理。锻炼在、长生炉内。按候知时，拈出真奇异。光明灿、馨香馥鼻。试与尝来，又别是、甘甜味。妙矣。堪献入、仙家筵会。
恭和御制太液冰嬉元韵
梁诗正（清代）

习武罗群旅，临冬试大观。制因沿国俗，职不隶虞官。

冻合银成界，流凝玉漱滩。招摇回瞥电，坌涌骇飞湍。

乍可严装结，争夸妙技殚。怵先还恐后，履险却趋安。

目眩惊飙疾，心怀夺锦难。长縆横浦阔，圆殚蹴霜寒。

旋折同环转，殷辚掩佩珊。陆行嗤骤马，云驭陋翔鸾。

呈巧太微座，酬庸上将坛。肄戎家法旧，天笑几回看。
临江仙·涧碧山红粉烂漫
欧阳辟（宋代）

涧碧山红粉烂漫，烟萝远映霜枫。倚阑人在暮云东。遥天垂众壑，平地起孤峰。大好家山重九日，尊前切莫匆匆。黄花消息雁声中。寻芳须未晚，与客且携筇。
菩萨蛮·玉肌香衬冰丝縠
王齐愈（宋代）

玉肌香衬冰丝縠。縠丝冰衬香肌玉。纤指拂眉尖。尖眉拂指纤。巧裁罗袜小。小袜罗裁巧。移步看尘飞。飞尘看步移。
上恭祀圜丘天宇晴霁既庆成数日乃得小雪御制喜雪诗示群臣代人次韵拟和
赵鼎臣（宋代）

都人夹道袂成阴，护驾争看万羽林。放仗端门归内早，飞花梁羽慰民深。

雨旸时若皆天意，夙夜惟寅本帝心。赤子但闻歌击壤，未知何以报君临。
离平江
郑刚中（宋代）

桥外客舟连夜发，饱吹十幅风蒲滑。天明无处觅高城，但见吴江波浪阔。
杨次思博士挽词
郭祥正（宋代）

有志吞戎虏，成书达帝庭。长江倾学术，短炬速年龄。

玉树埋蒿壤，泉台掩夜扃。功勋何可问，不得上丹青。
醉蓬莱（中秋有怀无逸兄并示何之忱诸友）
谢薖（宋代）

望晴峰染黛，暮霭澄空，碧天银汉。圆镜高飞，又一年秋半。皓色谁同，归心暗折，听唳云孤雁。问月停杯，锦袍何处，一尊无伴。

好在南邻，诗盟酒社，刻烛争成，引觞愁缓。今夕楼中，继阿连清玩。饮剧狂歌，歌终起舞，醉冷光凌乱。乐事难穷，疏星易晓，又成浩叹。
醉后听唱桂华曲
白居易（唐代）

桂华词意苦丁宁，唱到常娥醉便醒。

此是人间肠断曲，莫教不得意人听。
读僧长吉诗
胡宿（宋代）

生民类能言，兹文特渊邈。精韫在希微，幽通资写托。

状物无遁形，舒情有至乐。自非妙解机，谁抽神奥籥。

大士栖绿岩，门前即台岳。翠屏何峨峨，千仞拂寥廓。

芝朮被诸峰，烟霞兴众壑。中安仁智居，旁研华竺学。

观法识非空，了心无少著。人境既相于，神明信超若。

作诗三百篇，平淡犹古乐。于言虽未忘，在理已能觉。

天质自然美，亦如和氏璞。贮之古锦囊，访我杼山郭。

杼山空崔嵬，然公久寂寞。中间三百年，寂寞无人作。

何意正始音，绪馀在清角。山旁夏欲休，林英春稍落。

吟登苍卞馀，归梦华顶数。驾言整巾瓶，仍前侣猿鹤。

谁言云无心，还依故山泊。顾予禽鹿姿，缪此縻人爵。

居常眩韶音，几骇顿金络。比将亲椒兰，端欲甘藜藿。

缅怀净名庵，终寻香火约。
鸡
杜甫（唐代）

纪德名标五，初鸣度必三。殊方听有异，失次晓无惭。

问俗人情似，充庖尔辈堪。气交亭育际，巫峡漏司南。
如梦令
史浩（宋代）

试把珠帘低卷。宛见梅妆粉面。绿绕更红围，齐捧瑶卮来劝。堪羡。堪羡。此是神仙阆苑。
丑奴儿
晁端礼（宋代）

来朝匹马萧萧去，且醉芳卮。明夜天涯。浅酌低吟欲殢谁。

归来应过重阳也，菊有残枝。纤手重携。未必秋香一夜衰。
【中吕】满庭芳_碧山丹房闲
张可久（元代）

碧山丹房
闲闲道隐，玄玄妙门，怪怪山人。予生自有神仙分，何必寻真？红的花开小春，碧檀栾树倚苍云。吹箫韵，观棋夜分，沈水暖梅魂。
春怨
尘蒙玉轸，妆残翠靥，围褪罗裙。月明谁上秦楼问？香冷灯昏。水北花南那人，莺来燕去三春。清明近，于飞上坟，不由我不伤神。
北苑十咏·凤池
蔡襄（宋代）

灵禽不世下，刻像成羽翼。
但类醴泉饮，岂复高梧息。
似有飞鸣心，六合定何适。
游石台寺遇雪
梅均（宋代）

人言十月小春回，谁酿寒云作雪醅。
天女戏抛群玉佩，风姨吹雪万解杯。
竹非为米腰皆折，山不因愁发尽皑。
冻合诗肩不成句，六花时入轿窗来。
酥乳
赵鸾鸾（唐代）

粉香汗湿瑶琴轸，春逗酥融绵雨膏。

浴罢檀郎扪弄处，灵华凉沁紫葡萄。
句
胡仔（宋代）

飞花红千点，芳草绿万里。
东坡引 其一 别周诚可
赵师侠（宋代）

相看情未足。离觞已催促。停歌欲语眉先蹙。何期归太速。

如今去也，无计追逐。怎忍听、阳关曲。扁舟后夜滩头宿。

愁随烟树簇。愁随烟树簇。
民安道中
朱熹（宋代）

祗役东原路，长风海气阴。苍茫生远思，憭慄起寒襟。

午泊僧寮静，昏投县郭深。拙勤终不补，谁使漫劳心。
十八滩杂咏 其九
霍与瑕（明代）

半岁经过地，劬劳念每深。秋华承露重，古木幸风沉。

辛苦平生足，脂甘季弟心。踰涯疏远望，白发尚胜簪。
题蘧庐小像
黄玠（元代）

彼何人兮翩翩，衣白苧兮纯玄。曳扶留之枯枝，若将去而复旋。

虎挟乙以谁威，龟藏六而自全。合归休乎吾土，寄蘧庐以天年。
无题
张献翼（明代）

燕子来时花又残，一宵明月两情看。
春风吹遍王孙草，门外天涯去住难。
九月八日登高作重九奇父赋三十韵与义拾馀意亦赋十二韵 其二
陈与义（宋代）

二士醉藜杖，两禅风袈裟。奇哉古无有，未觉欠孟嘉。

天公亦喜我，催诗出微霞。赋罢迹已陈，忧乐如转车。

却后五百岁，远俗增雄誇。
别觉知藏
释正觉（宋代）

一从豆颗爆寒灰，头角峥嵘顶目开。
碧玉盘中珠宛转，瑠璃殿目月徘徊。
木人顾影当明去，石女披云半夜来。
偏正功圆须转位，入廛垂手类难该。
菩萨蛮
丁静兰（清代）

萱亲相爱如金玉。娇痴未识从亲欲。生性太乖违。长将亲意回。

离亲三阅月。泪眼都成血。存世复何为。莫如早早归。
汉玉屏风歌
弘历（清代）

君子无事不离玉，琚瑀佩左珩璜右。岂伊玩物重奇淫，五德咸备堪为友。

嶷嶷逾尺汉玉屏，直方大与坤为偶。产之必在方之流，剖之应自和之手。

天球弘璧想同时，结绿垂棘望而走。入土出土千馀年，阅几沧桑静以寿。

藉紫檀架袭锦囊，内府流传岁已久。从无题什岂有待，我欲吟之恧诗丑。

温润密栗无玷瑕，特达孚尹匪绀黝。色得元黄之正中，质具圭璋之素守。

如在郁罗萧台畔，俯视日月数星斗。不为斯篆之秦玺，抑埴徒污方空绶。

不为增碎之汉卮，承浆更滥如渑酒。但为宣室之外屏，义合於古纳自牖。

所期有贤汝不蔽，何虑有谏吾不受。人惟求旧器岂不，徒贵异物斯物诱。

刓真未肯命嗅人，附题权令挥颜柳。
菩萨蛮
蔡伸（宋代）

凝羞隔水抛红豆。嫩桃如脸腰如柳。心事暗相期。阳台云雨迷。

如楼花似雪。花上朦胧月。挥泪执柔荑。匆匆话别时。
牡丹花开讶其憔悴戏示诸衲
释函是（明代）

鄂君何事减生平，岂到山中绣被轻。国色但存兴庆白，天香犹见雒阳名。

不将富贵撩人意，故作清癯称道情。直待懒残寒涕尽，明年应有露苞生。
七泉寺上方
王建（唐代）

长年好名山，本性今得从。回看尘迹遥，稍见麋鹿踪。

老僧云中居，石门青重重。阴泉养成龟，古壁飞却龙。

扫石礼新经，悬幡上高峰。日夕猿鸟合，觅食听山钟。

将火寻远泉，煮茶傍寒松。晚随收药人，便宿南涧中。

晨起冲露行，湿花枝茸茸。归依向禅师，愿作香火翁。
钓丝风
连文凤（宋代）

短发冷飕飕，倚船初下钩。
间来片水外，轻弄一痕秋。
浅拂苹花落，低随柳影浮。
烟波清梦远，吹不到王侯。
金缕曲
刘辰翁（宋代）

不相见故耳，为此发歌。

吾鬓如霜蕊。自江南、西风尘起，倒骑秃尾。旧日汾阳中书令，何限门生儿子。到今也、陆沈草昧。醉里不行西州路，但斗间、看望成龙气。聊寂寞，自相慰。

夫君自是人间瑞。叹生儿、当如异日，孙仲谋耳。健笔风云蛟龙起，人物山川形势。犹有封、狼居胥意。伐木嘤嘤出幽谷，问天之将丧斯文未。吾待子，望如岁。
雨夜不寐观壁间所张魏郑公砥柱铭
陆游（宋代）

疾风三日横吹雨，竹倒荷倾可怜汝。
空堂无人夜向中，卧看床前烛花吐。
壮怀耿耿谁与论，榰床老龟不能语。
世间岂无一好汉，叱吒喑呜气吞虏。
壁间三丈砥柱铭，贞观太平如更睹。
何当鼓吹渡河津，下马观碑驰马去。
追和唐询华亭十咏 其八 陆机宅
王艮（元代）

士衡多奇才，儒术何渊深。少年作《文赋》，吐秀含规箴。

遭谗卒遇祸，白日云为阴。一闻华亭鹤，遗趾尚可寻。
泊震泽口
薛据（唐代）

日落草木阴，舟徒泊江汜。苍茫万象开，合沓闻风水。

洄沿值渔万，窈窕逢樵子。云开天宇静，月明照万里。

早雁湖上飞，晨钟海边起。独坐嗟远游，登岸望孤洲。

零落星欲尽，朣胧气渐收。行藏空自秉，智识仍未周。

伍胥既仗剑，范蠡亦乘流。歌竟鼓楫去，三江多客愁。
江城子 水仙
邵亨贞（元代）

凌风翠＊兴飘然。步跹跹。＊忘言。净洗明妆，不与世争妍。玉质金相清韵绝，端可拟、月中仙。天寒日暮水云边。忍相捐。意难传。回首珠宫，贝阙不胜寒。环佩珊珊香冉冉。谁敢与、＊婵娟。
东皇太一词
李希仲（唐代）

吉日初齐戒，灵巫穆上皇。焚香布瑶席，鸣佩奠椒浆。

缓舞花飞满，清歌水去长。回波送神曲，云雨满潇湘。
酹江月（寿松山主人七月十九日）
方岳（宋代）

楚天秋早，过中元捻指，蓂飞四荚。怪得千门佳气满，恰值生申时节。蓬矢当年，椒盘今夕，瑞木金炉热。主人情重，酒红潮上双颊。

且看戏彩□□，鼎分丹桂，兰玉同班列。更喜萱庭南极老，亲授长生秘诀。养浩颐然，后昌青紫，天报公阴德。年年盛会，祝延椿算千百。
家园卧疾毕太祝曜见寻①
孟浩然（唐代）

伏枕旧游旷，笙歌劳梦思。②
平生重交结，迨此令人疑。
冰室无暖气，炎云空赫曦。③
隙驹不暂驻，日听凉禅悲。
壮图哀未立，斑白恨吾衰。④
夫子自南楚，缅怀嵩汝期。⑤
子进示怀玉诗卷有归途见怀恨不同游二诗次韵
赵蕃（宋代）

望压大江东，兹峰独著雄。
潜珍伏其下，神画隐于中。
旧俗多庞说，因公得髓穷。
从今逢有问，身与到山同。
北窗
陆游（宋代）

晏婴长不满五尺，淳于饮能至一石。
老无功名未足叹，滑稽玩世亦非昔。
当年交友倾一时，谁料蓬门今寂寂！陈山李石千载士，早死当为天下惜。
斯文显晦端有命，道悠运促非人力。
我今稽山一老农，百岁不死知何益？後生可畏要有人，谁能隐若一敌国？狂言勿发心自惊，归卧北窗还默默。
答成都虞子韶钤干寄书信兼示近作
孙应时（宋代）

珍重西来双鲤鱼，更传佳句起愁予。
相思已是五年别，多愧先无一字书。
欲话锦城疑是梦，谁怜霜鬓不禁梳。
青毡黄合君侯事，早拟相逢倘下车。
偈倾一百三十三首
释法薰（宋代）

雪峰辊球，禾山打鼓。
要觅旨归，月不破五。
训蒙绝句 四十五十无闻
朱熹（宋代）

圣人接物本于仁，罕以深言拒绝人。不足畏辞严且截，急将此意省吾身。
醉花阴 闻莺
项兰贞（明代）

袅袅东风欺弱柳。碧沼波纹皱。寂寞倚雕栏，呖呖啼莺，几处春光透。

千回百转离人后。更怕春归骤。记得去年间，花下踟蹰，正是愁时候。
蒜山酒
韦骧（宋代）

蒜山高阁直连云，酒以山名味独醇。玉盏横飞光照眼，金罍满泛气回春。

幕天欲似刘生颂，卧瓮宁为毕卓身。须信主人如此酒，酣酣千里醉深仁。
宫词
王仲修（宋代）

月沉天角晓星明，上直妆成趁五更。
昨夜宣徽进新曲，仙韶院裹未知名。
题张获轩诗卷
吴子实（宋代）

句法亲传得，江湖老获轩。
推敲深得趣，穷达可曾论。
好爵无三字，清名有五言。
还知绮奇处，难弟复难昆。
哭辛霁
钱起（唐代）

流水辞山花别枝，随风一去绝还期。昨夜故人泉下宿，

今朝白发镜中垂。音徽寂寂空成梦，容范朝朝无见时。

旦暮馀生几息在，不应存没未尝悲。
草堂前芙蓉正吐口占数绝为别 其四
朱浙（明代）

楚水吴山未了因，匆匆魂梦客边身。拒霜已是何年种，刚得今朝作主人。
蝶恋花
王采（宋代）

花为年年春易改。待放柔条，系取长春在。宫样妆成还可爱。鬓取斜作拖枝戴。

每到无情风雨大。检点群芳，却是深丛耐。摇曳绿萝金缕带。丹青传得妖娆态。
春霁
薛能（唐代）

久客孤舟上，天涯漱晓津。野芳桤似柳，江霁雪和春。

吏叫能惊鹭，官粗实害身。何当穷蜀境，却忆滞游人。
病起喜景著见访
郑珞（明代）

书斋隐几厌纷哗，閒看春风扫落花。忽见儿童占噪鹊，远劳车马到寒家。

缃帘捲月新赊酒，石鼎分泉漫煮茶。欲赋南轩酬盛意，挥毫临纸尚欹斜。
三月二十五日饮方校书园十绝
刘克庄（宋代）

石室千年不复开，庭花无语季苍苔。
席间旧客惟枚叟，白发重将屐齿来。
夜行
晃冲之（宋代）

老去功名意转疏，独骑瘦马取长途。
孤村到晓犹灯火，知有人家夜读书。
再别仲仪
梅尧臣（宋代）

前别岁月远，道同情相亲。
三旬忽相见，愈厚不厌频。
昔云思数面，今无愧古人。
睠然东去怀，纷若陌上尘。
寄范清老二绝
孔武仲（宋代）

一别浔阳已隔年，官居应接谩纷然。
南来瀑水倾江海，梦挈尘肝先洗湔。
小园即事五首
刘克庄（宋代）

拂拭桃笙设葛幮，床头老易卷还舒。
惯听小子嘲师语，懒作痴人骂鬼书。
无复出神游帝所，有时信脚到华胥。
独怜短梦匆匆觉，不晓希夷睡月馀。
偈颂七十一首
释了惠（宋代）

东涧一滴水，东湖千丈波。
几多湖上客，无可奈船何。
续感兴二十五首 其三
方一夔（宋代）

大块无私运，万象同一陶。及其成器时，罅漏杂坚牢。

所以一世人，长短纷马毛。穷或仁与善，达或虐与饕。

共疑造物缪，名利相煎熬。人生有常理，赋命安可逃。

为善不必疑，祸福任所遭。孰云漆园达，夷蹠均天韬。

见夷不见畴，泰山等秋毫。
送王尚◇三原尉
欧阳修（宋代）

初仕便西辕，骊驹两佩环。
山河识天府，风雨度函关。
桑柘千畴富，人烟万井闲。
欲为京洛咏，应苦簿书间。
秀野草堂图歌次顾十一侠君原韵
查慎行（清代）

某树某水与某丘，旷怀往往消百忧。无端弓旌被缰锁，坐对尘壒生牢愁。

卢鸿草堂图，阅世已千载。十志并流传，其人俨如在。

问谁好事供潇洒，毋乃真迹留王宰。华亭最晚出，模本发精采。

今之妙手继者谁，摩诘前身应画师。丹青一变粉墨骨，写向尺幅尤雄奇。

云是吴中小秀野，何斯佳境移于斯。堂中主人顾十一，结客论文两豪逸。

百家汎滥流溯源，万口喧传名副实。我是当年入座人，淋漓衫袖梨花春。

爱其披豁气谊真，丰格仿佛余先民。宴衎之乐非丝竹，水色烟光八窗绿。

半酣䬃沓风雨来，喷玉跳珠三百斛。铁崖老矣阿瑛贫，空巷间抛薜萝屋。

可怜相见凤城西，僦舍还同燕子栖。犹能折柬致朋旧，局促肯放诗名低。

我诗胡足道，依样葫芦画中稿。惟君痴嗜之，擘纸含毫共研讨。

留题惯恼麓台翁，作记深惭竹垞老。吁嗟乎神仙富贵孰有无，默存岂必皆清都。

梦中五岳巾箱图，君归来兮挟我俱。以神为马蘧为庐，一息十反良可娱。

赁舂龌龊难久居，乃独怜君屋上乌。
寇莱公庙 其一
折彦质（宋代）

莱公英特姿，谭笑安社稷。流离死穷荒，志士气益塞。
直舍考校次弱翁再用前韵 其五
许及之（宋代）

堆案即姑置，栖息万籁馀。阶除勃窣行，两脚当我车。

径欲烦客卿，相从赋子虚。曲生不可招，坐令此计疏。
吕与叔挽章四首
秦观（宋代）

举举西州士，来为邦国华。
艺文尤尔雅，经术自名家。
正有高山仰，俄成逝水嗟。
贤人各有数，不独岁龙蛇。
戏赠埽雪童子
成鹫（清代）

主人运笔如运帚，纵横阖辟应心手。痴奴运帚如运斤，旋风落地飏轻尘。

人生贵贱各有务，莫笑痴奴无用处。昨夜三更风打门，雪花欺我衣裳单。

袖中两手冻欲裂，朝来作字成丑拙。抛书拥彗下阶除，十步一跌中踟蹰。

痴奴知我主人老，相劝雪深休草草。先生有事当服劳，长者抓枝须我曹。

受我手中敝苕帚，两脚未行先学走。一埽再埽大地平，三番四覆天宇清。

自誇我亦有能事，何必主人擅文字。毫端珠玉不禁寒，纸上风云冻欲乾。

小人苕帚有机用，左之右之随定动。不似管城老秃翁，花发梦中还说梦。
送晓公归庭山（一作归稽亭）
孟郊（唐代）

庭山何崎岖，寺路缘翠微。秋霁山尽出，日落人独归。

云生高高步，泉洒田田衣。枯巢无还羽，新木有争飞。

兹焉不可继，梦寐空清辉。
红窗迥·富春坊
佚名（宋代）

富春坊，好景致。两岸尽是、歌姬舞妓。引调得、上界神仙，把凡心舞起。内有丙丁并壬癸。这两尊神，为你争些口气。火星道，我待逞些神通，不怕你是水。
无住坟山溪水
张嵲（宋代）

转山溪溜碧涓涓，一勺芳甘信所便。
盖代伟人今卜宅，敬君还似老翁泉。
翟公交情图
郑思肖（宋代）

翟公冷语久逾新，汉世交情古亦今。不被死生贫贱转，此时方始见人心。
观文殊口道场歌
程世绥（清代）

我昔寻花如寻山，不惜百里相跻攀。我今爱山如爱酒，岂辞竟日杯在手。

春深联辔听莺鸣，上登培塿下泽薮。欣闻雪岭有珠宫，文殊涅槃栖此中。

只今番僧阐象教，广张罪福诱愚蒙。撞钟吹螺供奉具，贝叶喽啰朝复暮。

观者云集施金钱，老少牛驴塞行路。就中首座属阿谁，竞说沙弥是导师。

三生公案吾不晓，前尘幻影姑阙疑。独爱神清肤玉雪，光音原与常儿别。

不学阳翟货居奇，安知造就非上列。是日恶伎进西凉，牛鬼蛇神闹佛场。

夜叉双鬓浑弥戾，修罗两掌尤披猖。我为皱眉深惋惜，如此道场真戏剧。

刹那倒竖久凌夷，掠影希光纷狼籍。归途瞪目再寻山，山笑人忙我自闲。

静中省识西来意，灵鹫端的满人间。于今重扫尺宅去，好与白云常往还。
挽朱伯韩 其二
蒋琦龄（清代）

未泄种胥愤，堪悲晁贾才。旁求朝命下，痛惜士林哀。

奏议尘封久，灵旗血战开。中丞速攻取，白马拥潮来。
龙津驿问程
王济元（明代）

夜泊龙津驿，西风落雁愁。半衾浑似水，圆月渐如钩。

雨雪三驰阪，关河七易舟。晚来问行客，前路尚悠悠。
拟宫词 其二
方蕖（明代）

绣户朱扉彻夜开，手持银烛独徘徊。满阶青草留应久，只是羊车不肯来。
将进酒·将进酒
杨维桢（元代）

将进酒，舞赵妇。
歌吴娘。
糟床嘈嘈落红雨，鲙刀聂聂飞琼霜。
金头鸡，银尾羊，主人举案劝客尝。
孟公君卿坐满堂，高谈大辩洪钟撞。
金千重，玉千扛，不得收拾归黄汤，劝君秉烛饮此觞。
君不见东家牙筹未脱手，夜半妻啼不起床，悔不日饮十千场。
初寒
郑刚中（宋代）

边城秋意老，寒色到庭除。雨久苔花暗，风高柳叶疏。

异乡思骨肉，多病喜方书。岂是无归计，东阳故有居。
奉和幸韦嗣立山庄侍宴应制
李乂（唐代）

曲榭回廊绕涧幽，飞泉喷下溢池流。

只应感发明王梦，遂得邀迎圣帝游。
偶山
陈万言（明代）

閒去看云碧海东，蓬瀛端在海门中。波涛萦绕双山出，草树交门一径通。

崖冷石侵芦渚月，浪摇香落橘洲风。楚天归客鬓垂白，疑是酿泉来钓翁。
病起书蕉叶 其二
释居简（宋代）

摇青已见及时荣，猎猎翩翩衬短楹。似我不才非世用，对伊侧枕听秋声。

影铺缺甃侵苔绿，丛倚疏棂蔽月明。脆弱不胜连夜雨，亟凭幽讨饯馀清。
勇
吴与弼（明代）

驱山塞海未是勇，借问如何学日新。敛收不可敛之气，伏枥安流勇乃贞。
惜馀春慢 春草
钱湘（清代）

割尽还生，拔馀不死，只有春来芳草。含烟衬碧，带雨浮青，消尽三冬枯槁。

何事萋萋满庭，惹藓萦苔，更无分晓。尽教它生意，浓添罗袜，不曾轻到。

还又向、斜日楼头，浮云槛外，遥望晴痕一道。花骢去后，油壁来时，今古离愁多少。

试问长亭短亭，芳意年年，几时才了。只愁它、绿遍天涯，不管闲庭人老。
诗三首
佚名（宋代）

仙都道士不知名，能用丹书镇幽鬼。
杨郎独宿方醒然，孤莺独宿重泉底。
游寺寄统有宗集仲祥
逯昶（明代）

出郭独闲行，招提可散情。云来群壑暗，日下半川明。

静院莓苔色，深林鸟雀声。新茶僧采得，更汲涧泉烹。
【仙吕】点绛唇_探卷抽签，
王大学士（元代）

探卷抽签，看书学剑，皆是虚谄。指望待折佳攀蟾，谁承望无凭验。
【混江龙】少年风欠，老来赢得病恹恹。自忖身居村野，几时曾再想闾阎。四面土墙缺处补，二椽茅屋破时添，且把时光渐。落一个身心自在，煞强如名利拘箝。
【油葫芦】村院里闲游情正忺，将农可检，见几个牧童儿杂耍可观瞻。一个扮老先生亻芻撇撇衠寒脸，一个做小学士舌剌剌全胡念。一个射天指日月到处里拿，一个捞藏模模一地里潜。一个拖着竹扫帚学开店，一个推着木古鲁卖油盐。
【天下乐】一个黄桑叶拈将来额上粘，一个那里磨镰。一个将榆树舔，一个树梢头啅歌不怕险。一个吊小鬼的灰抹眉，一个扮判官的墨画了髯，一个扮牛王着土抢脸。
【后庭花】一个调灰驴的将脚面闪，一个学相扑的手腕来搧。一个革刃将葫瓜割，一个棘针将酸枣签。一个把鹊儿拈，一个手拖着席片。一个瓦砣砣衮罢合掂，一个泥窝窝捽破合添。
【柳叶儿】一个把绿蓑衣披苫，一个将布留儿彪，一味的掀撏。一个撮金钱手掿着衣襟验，一个寻方门任谁嫌，一个挑蜂案不离房檐。
【尾】一个拾砖块把答儿尖彪，一个寻瓦片把拖车儿掂。一个倒骑黄牛紧跟踮，一个碓亭上学将纱钞检。一个学卖卦将泪眼偷淹，一个学跛忄敝痂目廉。一个把嫩草叶拾将来把布衫儿染，一个擂泔飘的休谄。一个敲铜盆的手倩，一个向柳阴中学舞一张锨。
香山野步二首
舒坦（宋代）

空涧寒探月，高齐客聚星。
霜分破窗白，山献隔帘青。
窥水知僧定，占云识地灵。
时时惊鹤梦，木叶下危亭。
和乐周弟寄韵
郭棐（明代）

宝刹峻嶒势欲飞，旧游还忆并云机。三年海国予閒卧，十月亭台尔振衣。

犀影苍凉金锁寂，鹤声迢递玉书稀。传经帝子今何在，犹有琼花开翠微。
送僧南游
方干（唐代）

三秋万里五溪行，风里孤云不计程。

若念猩猩解言语，放生先合放猩猩。
送李阁使出守冀州
韩维（宋代）

天子仁恩抚四陲，边兵坐饱太平时。只知使者持金絮，不识将军有鼓鼙。

君去守藩忧就重，古来忘战志当危。祖门事业如南仲，无使家声愧鼎彝。
十二月拜起居表回
许浑（唐代）

一章西奏拜仙曹，回马天津北望劳。寒水欲春冰彩薄，

晓山初霁雪峰高。楼形向日攒飞凤，宫势凌波压抃鳌。

空锁烟霞绝巡幸，周人谁识郁金袍。
汉南送张二庆余归吴门
吕谦恒（清代）

黄山骊岭起嵯峨，万里征车此再过。愁里关河劳远望，客中风物易悲歌。

烟残古戍行人少，日落边城战马多。归去吴门秋雁候，音书应寄到岷嶓。
游鹫峰赠埜堂和尚
徐元杰（宋代）

目断天鹅影不留，梵风吹落鹫峰头。
野堂四大无窗壁，散诞当年个野牛。
书局梅圣俞刘仲更二学士讣问继至潸然有感
宋祁（宋代）

二子继沦阏，惜哉难具论。
麈毛如昨语，墨藁未乾痕。
翣雾迷归如，{流氵换忄}风惨葬原。
风流尽逝水，日月促陈根。
从古死皆有，由来命罕言。
病夫长恸罢，翻幸岿然存。
蔬饮联句
杨辅世（宋代）

蕨含春味紫如椽，酒入春风浪似山。
未信乾坤非细物，小吞螺浦半杯间。
水龙吟（寿留守）
范成大（宋代）

仙翁家在丛霄，五云八景来尘表。黄扉紫闼，化钧高妙，风霆挥扫。漠北寒烟，峤南和气，笑谈都了。自玉麟归去，金牛再款，却回首、人间少。

天与丹台旧籍，笑苍生、祝公难老。春葩秋叶，暄寒易变，壶天长好。物外新闻，凤歌鸾翥，龙蟠虎绕。想如心高会，寒霜夜永，尽横参晓。
晋祠
欧阳修（宋代）

古城南出十里间，鸣渠夹路何潺潺。
行人望祠下马谒，退即祠下窥水源。
地灵草木得余润，郁郁古柏含苍烟。
并儿自古事豪侠，战争五代几百年。
天开地辟真主出，犹须再驾方凯旋。
顽民尽迁高垒削，秋草自绿埋空垣。
并人昔游晋水上，清镜照耀涵朱颜。
晋水今入并州里，稻花漠漠浇平田。
废兴髣髴无旧老，气象寂寞余山川。
惟存祖宗圣功业，干戈象舞被管弦。
我来览登为叹息，暂照白发临清泉。
鸟啼人去庙门阖，还有山月来娟娟。
病中作
文天祥（宋代）

岁月侵寻见二毛，剑花冷落鸊鹈膏。
睡馀吸海龙身瘦，渴里奔云马骨高。
百忌不容亲酒具，千愁那解减诗豪。
起来大作屠门嚼，自笑我非儿女曹。
天长道中
孔平仲（宋代）

柔桑满野麦成川，晴色连陂雨在田。顾影寂寥谁与语，据鞍閒暇不妨眠。

尘劳可厌非今日，老大无堪异昔年。此去聊为上都客，行当货马觅归船。
过铜梁县有感为住半日
郭印（宋代）

摄职临兹邑，于今五十年。
吏胥都往矣，井邑尚依然。
指目身曾见，谈论口但传。
人情犹可喜，能不为留连。
忆匡山旧居五首 其五
释函是（明代）

蜃海蛮风吹短景，严城哀角动寒林。人情已觉苍茫晚，世路还同漭沆深。

梦里松花应十亩，望中湖水欲千寻。南来岂为稻粱计，渚雁沙鸥见远心。
长卿表弟高凉寄赠閒足二章读竟旁皇不能寐余惄焉以思政为撩閒未足耳漫答一首
何吾驺（明代）

感君赠我多，我怀君不少。春深开玉兰，入夏繁红蓼。

疏雨杜鹃愁，稀星海棠晓。落霞月难为，开元发深妙。

客到阳羡茶，老僧习烹燎。微风恰受航，焚香话幽悄。

解带卧雪窝，虚空生窈窕。抱膝起微吟，浮西兔皎皎。

时展古人书，怀疑不可考。凡兹忧乐生，相思积秋草。

君志崇鼎钟，何能眄海岛。流景谁为陈，馀閒以长抱。

读君閒足诗，閒足逾自好。
山中即事寄上知县宣德
吕南公（宋代）

一钱重丘山，斗粟轻粪土。昔闻丰年乐，今识丰年苦。

东家米粒白如银，西家稻束大于鼓。再三入市又负归，慇勤减价无售主。

刀机纵在屠伯瘦，杯勺长閒垆妇去。了无蹊径近甘肥，只有呻吟厌寒暑。

相传城邑尚牢落，村野萧然安足数。鄙夫自分为儒生，坎壈薄佑来蚕耕。

言章自昔枉用力，债簿几许能除名。连旬暴露颜面黑，弥月菜茹肠肚青。

原田常恐不遇岁，及此遇矣当何成。昨日邻翁咨种播，相与竹下团团坐。

共嗟衰暮值艰难，未觉丰登胜饥饿。望天窅邈叵致诘，得令贤明聊尔贺。

不驰干隶扰租输，更秉公心悯盐课。何乡巨恶不手敛，有处宿奸皆胆破。

且勿恤失得，且毋论福祸。但愿令尹住三年，钱重物轻犹可过。
题沈主事母朱氏受封敕卷
梁储（明代）

天上颁来有玉音，退朝持献北堂深。敢云今日推恩意，不是生堂教子心。

慈竹故应多晚节，绿槐原自足春阴。门庭盛事知多少，谢得高车日降临。
将往昭州示柄
邹浩（宋代）

与汝暂相别，南作昭州行。昭州距零陵，坦坦十日程。

音信易来往，勿动异乡情。但自勤读书，思索厥义精。

圣贤如日月，为汝出光明。脩身识根本，力践以其诚。

发为文字间，笔墨自纵横。零陵豪杰士，张邓尤高名。

汝其师事之，北面听指令。分阴古所惜，况乃汝后生。

省定汝母外，谨勿他事萦。皇恩极天地，我罪终从轻。

还家知有时，欣见汝向成。用为祖母寿，慰叔及弟兄。

携汝返乡国，重增门户荣。
西风起高原一首奉送应之太博东归
吕陶（宋代）

西风起高原，万象动秋色。渺瀰洁寒流，惨淡升杲日。

嗈嗈云端洁，所响知自择。岂独顺寒暑，行将避矰弋。

萧萧林间叶，早暮见疏密。危梢怯摇撼，懔若遇彊敌。

骚人与志士，趋向在幽寂。悲歌节物变，浩叹岁月失。

远忧积不解，难以斗酒涤。中夜抚鸣琴，馀声写沈郁。

窃尝穷天运，舒惨固其职。胡为世网中，情熊异休戚。

达观殊不尔，旷怀居自适。伟欤当世贤，明爽照今昔。

孤高松柏操，肯与霜雪易。磊落鹰隼拳，何惮狐兔击。

天涯共一笑，肝胆露纤悉。相从恨不早，此别重嗟惜。

夷途快览望，还驭忘涉历。悲哉宋玉赋，安可赠行客。
和以双头牡丹赠叔康太守
韦骧（宋代）

盈盈仙蘤忽双开，似把轻罗一样裁。绿蒂相扶真艳出，芳心齐样异香来。

浪吟莫惜诗千首，烂赏何妨酒百杯。剪寄黄堂有馀爱，也应蝶梦不空回。
词变 长相思 其十九 变回本调
丁澎（清代）

秋复秋。愁倍愁。为却多情说尽愁。莫愁休未休。

休未休。愁莫愁。尽说情多却为愁。倍愁秋复秋。
呈陈和叔二首
王安石（宋代）

数椽生草覆莓苔，一径墙阴斸雪开。
王吉囊衣新徙舍，杖藜从此为君来。
贺新郎（登玉田峰）
刘子寰（宋代）

拄杖凌高绝。望千山隐隐，波澜动摇天末。下有白云平远壑，涌起潮头喷雪。浸绝岛、孤峰出没。赤县神州何处是，但风烟、杳杳迷空阔。呼不见，古人物。

碧松枝下青瑶石。举头看、长空湛湛，淡琉璃色。上界星辰多官府，夸父忙鞭日月。任兔走、乌飞超忽。宇宙茫茫如许大，百年间、何用争优劣。身世事，一毛发。
阅光宇传
陈献章（明代）

君艇君斋古所呼，忘年忘病舜之徒。莫言外史无凭据，曾见当时拉背奴。
瑞鹤仙（次宇文总领韵）
京镗（宋代）

鸳行旧俦侣。问底事、迟回西州西处。闲居久如许。想邻翁对饮，诗人联句。夤缘曾遇。过高轩、相逢喜舞。正菊天、景物澄鲜，切莫趣归言去。

看取。星扉月户。雾阁云窗，非公孰住。从容笑语。人生易别难聚。恨分违有日，留连无计，满目离愁忍觑。若他时、鱼雁南来，把书寄与。
赠潘道士祈雨
陆文圭（元代）

日者旱太甚，天乎祷有诸。
震雷惊破柱，骤雨喜承车。
精意通无间，神功敛不居。
鲁侯明德颂，好接有年书。
述古
白玉蟾（宋代）

帝子御飞龙，鼎湖叫奚为。
玉京郁崔嵬，银河汎渺瀰。
俯首视红尘，万蚁纷何知。
乘云游八极，手翫珊瑚枝。
汤武事干戈，此事矧肯期。
但闻穆天子，八骏曾瑶池。
答徐雷震投赠
刘克庄（宋代）

颇闻谱与寿溪通，桑樟吾宁不敬恭。
东汉聘君真处士，晚唐先辈亦文宗。
文当夭矫惊春蛰，未可呻吟学冻蛩。
老矣麾幢俱屏去，空弮难与子争锋。
深渡驿
张说（唐代）

旅泊青山夜，荒庭白露秋。
洞房悬月影，高枕听江流。
猿响寒岩树，萤飞古驿楼。
他乡对摇落，并觉起离忧。
欧阳太师挽词三首 其一
苏辙（宋代）

雄文元命世，直气早成风。受任衰迟后，安邦反侧中。

回天深有力，扈圣耻言功。事已身随去，惊嗟柱石空。
秋怀
侯怀风（清代）

秋气憀憀不自持，幽兰小槛暗香披。千原烟雨迷禾黍，一水蒹香隐鹭莺。

开帙不知金烬冷，挥弦更杂远鸿悲。班姬纨扇清商发，苏蕙璇玑白昼迟。

风剪梧桐黄鹄舞，月窥杨柳绿绦垂。魂惊筚篥萧关道，泪尽琵琶凝碧池。

征妇裁衣凭玉尺，美人汲露下冰墀。辘轳不断千家井，何似闺中梦里思。
寄赠高知县
宋祁（宋代）

绿发如云艾绶青，弦歌百里久沈英。
琴台滞讼投刀释，月观雕章梦草成。
紫芋蹲鸱编富籍，飞觞浮蚁析朝酲。
何当入会甘泉计，玉树扶疏倚太清。
次韵王适一百五日太平寺看花二绝
苏辙（宋代）

遍入僧房花照眼，细寻芳径蝶随行。
归时不怕江波晚，新有桥虹水上横。
小槛明窗曾不住，闲花芳草遣谁栽。
但须匹马寻幽胜，携取清樽到处开。
秋热
李覯（宋代）

江湖限南鄙，秋令到还稀。
节换空看历，人闲未趁衣。
齐纨方得意，厦燕莫言归。
祗有松筠径，风高暑气微。
青玉案 咏醉白虾
陈维崧（清代）

半笼春水溶如镜。早倾向、金盘净。一片空明娇掩映。

霜鬐半呷，雪肌半挺，似带春酲病。

寻常虾菜空相竞。谁解得、高阳心性。细忆风姿心自省。

十分酒气，三分生气，羞与侯鲭并。
杨妃剪发
韩淲（宋代）

剪发能留宠，君王不自持。当年无入奏，宁到马嵬时。
送杭州使君苏内相先生某用先生旧诗方丈仙人
李廌（宋代）

小人虽嗜学，岁月空屡勤。
同门尽鸳鸾，登瀛校书芸。
嗟余老西河，索居久离群。
从龙从上下，愧彼油油云。
次韵曹霜厓梅开见寄
潘希曾（明代）

霜葩初见隔墙枝，尚及新正未是迟。寒气袭人朝梦破，暗香牵兴晚吟宜。

情多怕弄风前笛，病起思倾月下卮。我屋一株仍冷蕊，却疑春色与君私。
题画竹石二首 其二
龚诩（明代）

霜清木落九秋天，十里寒江罩晚烟。记得故人舟泊处，钓竿生在石崖边。
送丘员外还山
韦应物（唐代）

长栖白云表，暂访高斋宿。还辞郡邑喧，归泛松江渌。

结茅隐苍岭，伐薪响深谷。同是山中人，不知往来躅。

灵芝非庭草，辽鹤委池鹜。终当署里门，一表高阳族。
宫词 其七十二
花蕊夫人徐氏（唐代）

三清台近苑墙东，楼槛层层映水红。尽日绮罗人度曲，管弦声在半天中。
官成武主簿作五首 其三
王禹称（宋代）

释褐来成武，经春自愧多。晨炊犹接续，时雨未滂沱。

拂榻惊巢燕，陈书起蛰蛾。惠民无政术，尸禄竟如何。
秦淮
马之纯（宋代）

城中那有大川行，惟有秦淮入帝城。
十里牙樯并锦缆，万家碧瓦与朱甍。
船多直使水无路，人闹不容波作声。
流到石头方好去，望中渺渺与云平。
虚谷志归十首
方回（元代）

园林百种花，更著竹交加。
径别君臣药，畦连子母瓜。
老夫元是我，长息最怜他。
拟卖严州宅，归来共一家。
偈六十九首
释道宁（宋代）

千尺丝纶直下浮，芦湾深处浪花粗。
捞虾樚蚬无心恋，还有金鳞上钓无。
摇头摆尾，跃浪冲波。
不顾丝纶，便请吞钩。
昔事文皇帝三十二韵
杜牧（唐代）

昔事文皇帝，叨官在谏垣。奏章为得地，齰齿负明恩。

金虎知难为，毛釐亦耻言。掩头虽欲吐，到口却成吞。

照胆常悬镜，窥天自戴盆。周钟既窕槬，黥阵亦瘢痕。

凤阙觚棱影，仙盘晓日暾。雨晴文石滑，风暖戟衣翻。

每虑号无告，长忧骇不存。随行唯跼蹐，出语但寒暄。

宫省咽喉任，戈矛羽卫屯。光尘皆影附，车马定西奔。

亿万持衡价，锱铢挟契论。堆时过北斗，积处满西园。

接棹隋河溢，连蹄蜀栈刓.漉空沧海水，搜尽卓王孙。

斗巧猴雕刺，夸趫索挂跟。狐威假白额，枭啸得黄昏。

馥馥芝兰圃，森森枳棘藩。吠声嗾国猘，公议怯膺门。

窜逐诸丞相，苍茫远帝阍。一名为吉士，谁免吊湘魂。

间世英明主，中兴道德尊。昆冈怜积火，河汉注清源。

川口堤防决，阴车鬼怪掀。重云开朗照，九地雪幽冤。

我实刚肠者，形甘短褐髡。曾经触虿尾，犹得凭熊轩。

杜若芳洲翠，严光钓濑喧。溪山侵越角，封壤尽吴根。

客恨萦春细，乡愁压思繁。祝尧千万寿，再拜揖馀樽。
八月十六日玩月
孔平仲（宋代）

团团冰镜吐清辉，今夜何如昨夜时。只恐月光无好恶，自怜人意有盈亏。

风摩露洗非常洁，地阔天高是处宜。百尺曹亭吾独有，更教玉𥴦倚栏吹。
寄题李尚书秀野堂一首
刘克庄（宋代）

江上归来两鬓丝，倒囊惟剩草堂赀。
云山有态争呈献，天海无边入指麾。
怪石远从商舶至，名花多自别州移。
寄声独乐先生说，世事而今尚可为。
朱翁子负薪卷
张翥（元代）

富贵危机解杀身，是非千古付樵人。当时长史魂应悔，不向山中只负薪。
包颙叟挽词二首
叶适（宋代）

养志诸郎事，专经永夜残。
虽云绿衫易，更觉彩衣难。
客散棋奁闭，庭虚酒盎乾。
无言慰孤苦，持此问漫漫。
简陈监仓二首
张镃（宋代）

自到南湖日，邻翁识长方。
一官甘寂寞，万事绝思量。
疎见只缘懒，频来政不妨。
松林浑似旧，相伴踞胡床。
凯歌十首呈贾枢使
刘克庄（宋代）

孔明筹笔即天威，谢傅围棋亦事机。
武骑散群望洋退，佛貍忍渴饮溲归。
次韵德美碧泉感旧之什且约胡广仲伯逢季丘来会上封
张栻（宋代）

相逢倾盖地，回首叹川上。士穷不足怪，但喜气愈王。

凛然岁寒不，儒林有龙象。栖迟似隐君，矍铄真诗将。

惟应一弹指，欲了四大藏。旧习想冰消，岂复留馀恙。

新篇更纡馀，和气与酝酿。却思东鲁游，几载南阳葬。

风霜摧宰木，日月随过浪。岂期经世心，晚岁成独往。

萧然屋半攲，使我怀抱怆。独有千载传，此事可凭仗。

细观宇宙间，何得复何丧。尚期浮云开，衡岳来见状。

秋壑采兰荪，霜林收栗橡。晓看日浮空，夜赏雪侵帐。

更怜二三友，前山屹相望。文会傥来寻，胜践天所相。

妙理须细论，长歌却雄放。褰裳请勿疑，当仁应不让。
饯郑宗丞
吴潜（宋代）

烟霭晚将合，湖山景致嘉。
谁为千里别，客负一年花。
心事违春事，年华上鬓华。
扁舟何日发，回首水云赊。
偈颂一百三十六首
释惟一（宋代）

昔日不生，今日不灭。
出入飞鸢岭，未曾有出入。
洞山不曾到，投子不相识。
若道嗣德山，未免自屈抑。
象骨巍巍摩碧空，寒泉皎皎浸明月。
蜀中赠广上人
章孝标（唐代）

曾持麈尾引金根，万乘前头草五言。疏讲青龙归禁苑，

歌抄白五乞梨园。朝惊云气遮天阁，暮踏猿声入剑门。

今日西川无子美，诗风又起浣花村。
寄滑州文秀大师
刘兼（唐代）

分飞屈指十三年，菡萏峰前别社莲。薄宦偶然来左蜀，

孤云何事在南燕。一封瑶简音初达，两处金沙色共圆。

珍重汤休惠佳句，郡斋吟久不成眠。
颂古一百首
释智愚（宋代）

一重山子一重云，行尽天涯转苦辛。
蓦劄归来屋里坐，落花啼鸟一般春。
多景楼
张栻（宋代）

畴昔南徐地，登临北固楼。
平原迷故国，沧海接江流。
木落烟莎晚，城孤鼓角秋。
寄言鸥鹭侣，吾已具扁舟。
车驾西游因而有作
温庭筠（唐代）

宣曲长杨瑞气凝，上林狐兔待秋鹰。

谁将词赋陪雕辇，寂寞相如卧茂林。
灵谷寺善上人诵经处
施渐（明代）

释子岂不见，持心世绝无。
悟因诸部入，定似一身枯。
林霭凝香气，山光积坐趺。
寥然断尘伴，惟与法王俱。
于尉以书室新成惠诗次韵
舒邦佐（宋代）

无数云山簇眼前，又听风叶响琤然。
近于此处开三径，准拟归来受一廛。
终日看山忘坐臣，有时扃户锁风烟。
寻花问柳如乘兴，且莫轻回访戴船。
同韩子东赏牡丹
李石（宋代）

呜呜晓角春风送，日日官身随鸟动。
但知敲傍负佳辰，纵有芳菲难入梦。
起寻北郭新雨后，愁见西山含雪冻。
茅茨虽暖岂宜花，笑我此行真凿空。
向来洛上定真谱，只许姚花充物贡。
只今老病陪少年，驽骑何能追骏鞚。
便将花裓问天女，欲返田园寻二仲。
此花含笑我不言，且插一枝风帽重。
西江月·裙摺绿罗芳草
史达祖（宋代）

裙折绿罗芳草，冠梁白玉芙蓉。

次公筵上见山公。红绶欲衔双凤。

已向冰奁约月，更来玉界乘风。

凌波袜冷一尊同。莫负彩舟凉梦。
借书四首 其三
释函可（明代）

今者古之影，古者今之模。今人即古人，何必高黄虞。

手招诸圣哲，罗列坐俨如。片语苟有会，恍惚动眉须。

苦昔抱心死，积久不得舒。乃知冥漠际，欣然一觌余。
杂体诗三十首 其二十五 谢法曹惠连赠别
江淹（南北朝）

昨发赤亭渚，今宿浦阳汭。方作云峰异，岂伊千里别。

芳尘未歇云，零泪犹在袂。停舻望极浦，弭棹阻风雪。

风雪既经时，夜永起怀思。汎滥北湖游，苕亭南楼期。

点翰咏新赏，开帙莹所疑。摘芳爱气馥，拾蕊怜色滋。

色滋畏沃若，人事亦销铄。子衿怨勿往，谷风诮轻薄。

共秉延州信，无惭仲路诺。灵芝望三秀，孤筠情所托。

所托已殷勤，祗足搅怀人。今行嶀嵊外，衔思至海滨。

觌子杳未僝，款睇在何辰。杂佩虽可赠，疏华竟无陈。

无陈心悁劳，旅人岂游遨。幸及风雪霁，青春满江皋。

解缆候前侣，还望方郁陶。烟景若离远，末响寄琼瑶。
次韵李商隐无题 其四
童轩（明代）

花暗芳尘忆旧踪，巧莺帘外度歌钟。绯罗袜衬双钩细，金缕衣薰百和浓。

露冷云廊吟桂叶，月明水殿看芙蓉。而今往事浑难省，愁绝巫山十二重。
鹤林寺
赵公豫（宋代）

山径纡徐上，行吟喜自如。苍松夹道路，翠竹绕门闾。

是处无纷扰，到来怀隐居。南朝碑尚在，遗事信非虚。
晚酌示藏用诸友（四首）
陈宪章（明代）

丹青不写武陵溪，只记桃花也著迷。
芳草独行山路僻，白云相送洞门低。
笑呼竹笠前头拜，交付诗囊右手提。
风月满山关不住，他时须用一丸泥。